La UV presenta la seua nova seu a Utiel

## La UV presenta la seua nova seu a Utiel

Constitució de la nova seu de la UV a Utiel.

La Universitat de València tindrà una nova seu a Utiel, des d’on s’oferirà la possibilitat de cursar una formació específica amb títols oficials de la Universitat de València (microcredencials) i diverses activitats culturals.

La presentació s’ha celebrat el dimecres 18 a Utiel amb un acte que ha comptat amb les intervencions de la rectora de la UV, **Maria Vicenta Mestre**; l’alcalde d’Utiel, **Ricardo Gabaldón**; la diputada de Benestar i Inclusió Social, **Inma González**, i el responsable de Campus, **Miguel Requena**.

La rectora ha expressat la seua satisfacció per inaugurar la seu número 15 de la Universitat de València en el territori. “L’objectiu de la Universitat de València és arribar al territori, no solament que l’alumnat i la societat vinga a la nostra institució, sinó volem fer un pas més, ser propers i traslladar als municipis la formació, investigació i cultura que aquests ens demanen, perquè tenim totes les branques del saber i aquesta voluntat de ser propers i traure el que ens demanden els territoris”. Un esperit, segons ha recordat la rectora, que ja contemplava Jaume I quan va pensar una universitat per a la ciutat, que fora una institució que s’obrira al regne de València i a altres regnes i que encara hui inspira a la Universitat de València creada ara fa 525 anys.

L’alcalde ha subratllat que “és un dia important per a Utiel, per al seu desenvolupament educatiu, cultural i social perquè no sols s’acostarà la formació amb títols homologats, sinó que també es desenvoluparan ponències, exposicions, concerts que traslladaran les singularitats i el valor de la nostra cultura i la societat”.

La seu de la UV a Utiel permetrà l’obtenció de microcredencials: certificacions oficials de la UV, a través de cursos de curta durada (30 hores). Inicialment, s’oferiran tres: ‘La cultura del vi: història i patrimoni’, ‘La ciència de la gastronomia des de diferents prismes’ i ‘La Iglesia de la Asunción de Nuestra Señora de Utiel’. Aquesta formació és un dels aspectes més atractius del programa oferit per la UV, perquè constitueixen la iniciativa de la Unió Europea per promoure la formació al llarg de la vida amb qualitat universitària. A més, aquesta capacitació té un caràcter acumulatiu, ja que poden donar lloc a altres títols formatius superiors. Això ha estat possible gràcies a la col·laboració de l’Àrea de Benestar Social, Inclusió Social i Salut Pública de la Diputació de València. La matrícula per a aquesta formació estarà accessible a partir de la setmana vinent a través de UV SOCIETAT.

Les activitats programades per als mesos d’octubre a desembre de 2024 han estat organitzades per la **Universitat de València** i l’**Ajuntament d’Utiel**, finançades per la **Diputació de València** i **Caixa Popular**, amb la gestió de la **FGUV,** i amb la col·laboració de la **Denominació d’Origen Utiel-Requena**, la **Parròquia d’Utiel** i **Ràdio Utiel**.

L’acte de presentació de la seu també ha comptat amb l’assistència de la vicerectora de Cultura i Societat, **Ester Alba**; el director del Gabinet de la Rectora, de Màrqueting i de Comunicació Institucional, **Joan Enric Úbeda**; el delegat d’Estudiants de la UV, **Marcos Durà**; el gerent de la Fundació General de la UV, **Cristóbal Suria**, i la delegada de la Rectora per al programa Universitat-Societat, **María Dolores Pitarch**.

Després de l’acte de presentació, els assistents han conegut la Casa de Cultura d’Utiel, on s’impartirà la formació, així com altres enclavaments destacats de la ciutat.

**Inauguració oficial el 17 d’octubre**

La inauguració oficial per al públic està prevista per al pròxim dia 17 d’octubre, amb dues conferències. ‘El vi trobat en la tomba de Marcus Venerius Secundio i de Novia Amabilis a la necròpoli de Porta Sarno de Pompeia’, a càrrec de **Llorenç Alapont Martín**, arqueòleg i director del projecte d’investigació ‘L’arqueologia de la mort a Pompeia’, i ‘Un vi per a l’altre món. Rituals funeraris en el mausoleu romà del carrer Sevilla núm. 53 de Carmona (Sevilla, Espanya)’, a càrrec de **Jacobo Vázquez Paz**, arqueòleg i degà del Col·legi Oficial de Doctors i Llicenciats de Sevilla i Huelva. Ambdues conferències, que es realitzaran a la Casa de Cultura d’Utiel, seu de la UV a Utiel, a partir de les 18:30 hores, serviran per a aportar llum sobre quin vi líquid és el més antic del món: el trobat a les gerres de Pompeia o el de Sevilla.

Amb aquestes conferències s’inaugurarà una tardor plena d’activitats culturals entre les quals podem destacar les següents conferències:

El dimarts, 29 d’octubre, ‘La Solana de les Pilillas. L’origen del comerç de vi ibèric’, a càrrec d’**Asunción Martínez Valle** (Arqueòloga Municipal de l’Ajuntament de Requena. Membre d’ICOMOS Espanya. Presidenta de l’Associació de Lagares Rupestres d’Espanya).

El divendres, 8 de novembre, ‘La tinajeria per a vi utilitzada a Espanya. Les comarques de l’interior de la província de València, un exemple a divulgar’, a càrrec d’**Alfons Romero i Vidal** (President de l’Associació Catalana de Ceràmica i exprofessor de la Universitat de Barcelona).

El divendres, 29 de novembre, ‘El vi com a coneixement i comunicació des de l’Antiguitat Clàssica fins a la poesia de la modernitat’, a càrrec de J**aime Siles Ruiz** (Poeta i catedràtic de Filologia Llatina. Universitat de València).

L’11 de desembre, ‘Formació en gastronomia’, a càrrec de professors del Cicle Formatiu de Grau Mitjà de Cuina i Gastronomia de l’IES Alameda d’Utiel i del Grau en Ciències Gastronòmiques de la Universitat de València.

I amb una data encara per concretar, ‘Resultats de l’anàlisi del líquid trobat a l’urna funerària de Novia Amabilis. Segurament el vi més antic del món’, a càrrec de **Gianni Giallello** (Investigador Distingit d’Excel·lència. Departament de Prehistòria, Arqueologia i Història Antiga de la Universitat de València).

El programa de conferències, d’accés lliure fins a completar l’aforament, compta amb la col·laboració de **Caixa Popular.**

**Exposició i concert**

A més de xarrades i cursos, la cultura que la UV acostarà a Utiel, amb la col·laboració sempre del seu Ajuntament, es materialitzarà en la producció d’una exposició i la realització d’un concert.

L’exposició ‘Restauració de l’Església de l’Asunción de Ntra Sra de Utiel. Ambició, caiguda i recuperació’, sobre els treballs de rehabilitació de l’església de l’Asunción de Nª Sª de Utiel, que s’inaugurarà el 26 d’octubre, a les 17:30 hores, en l’Església de l’Asunción de Ntra Sra de Utiel. I després de l’acte d’inauguració, a les 18 hores, es realitzarà el concert de música clàssica en l’església de l’Asunción de Nª Sª de Utiel ‘Tempesta i ímpetu’, a càrrec de **La camerata La Stravaganza**.

Arxivat en:

, Institucional

## Altres Notícies

Adela Cortina, Carlos Simón, Vanessa Paredes i Power Electronics, premis Universitat-Societat 2025

El Consell Social de la Universitat de València ajorna el lliurament de la XXVIII edició dels seus Premis Universitat-Societat

Joan Romero inaugura el curs de Nau Gran Gandia aquest dijous

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar